**Organizačný a rokovací poriadok odbornej poroty súťaže   
Kultúrna pamiatka roka- Fénix**

* **MK-**

**Článok I**

**Úvodné ustanovenie**

V súlade so štatútom súťaže Kultúrna pamiatka roka - Fénix (ďalej len „súťaž“), ktorej vyhlasovateľom je Ministerstvo kultúry Slovenskej republiky (ďalej len „ministerstvo kultúry") v spolupráci s  Nadáciou SPP (ďalej len „nadácia“) sa vydáva tento organizačný a rokovací poriadok (ďalej len „poriadok"), ktorý upravuje postavenie, úlohy, zloženie, činnosť a spôsob rokovania odbornej poroty pri hodnotení národných kultúrnych pamiatok (ďalej len „pamiatka“), prihlásených do súťaže. Nadácia SPP je generálnym partnerom súťaže, spoločnosť SPP je partnerom súťaže a RTVS je mediálnym partnerom súťaže (ďalej len „partneri súťaže"). Poslaním odbornej poroty je hodnotiť kvalitu, účelnosť, vhodnosť procesu prípravy a realizácie obnovy/reštaurovania pamiatok prihlásených do súťaže a navrhovať ministrovi / ministerke kultúry Slovenskej republiky (ďalej len „minister kultúry") udelenie cien a titulov súťaže Kultúrna pamiatka roka - Fénix.

**Článok II**

**Postavenie odbornej poroty**

1. Odborná porota hodnotí pamiatky - projekty ich obnovy/reštaurovania prihlásené do Súťaže a navrhuje ministrovi kultúry udelenie cien a titulov.
2. Odborné, organizačné a administratívne zázemie odbornej poroty zabezpečuje Ministerstvo kultúry Slovenskej republiky a Nadácia SPP.

**Článok III**

**Zloženie a činnosť odbornej poro**t**y**

Odborná porota má 9 členov, ktorých vymenúva minister kultúry spomedzi zástupcov ministerstva kultúry, partnerov súťaže, Pamiatkového úradu Slovenskej republiky, odborných a stavovských inštitúcií, ktoré sa zaoberajú ochranou pamiatkového fondu, na návrhriaditeľa/riaditeľky odboru ochrany pamiatkového fondu a partnerov súťaže. Členstvo v odbornej porote je čestné a nezastupiteľné.

1. Funkčné obdobie odbornej poroty sú dva roky. Člena odbornej poroty môže minister kultúry vymenovať aj opätovne.
2. Na čele odbornej poroty je predseda, ktorého zvolia členovia poroty nadpolovičným hlasovaním spomedzi seba**.** Predseda odbornej poroty (ďalej len „predseda“) zodpovedá za priebeh, schvaľuje písomný záznam z rokovaní odbornej poroty, vrátane zoznamu projektov, ktoré odborná porota nominuje na ceny a tituly. Predseda potvrdzuje písomný záznam z rokovaní odbornej poroty svojím podpisom.
3. Členstvo v odbornej porote zaniká

a) smrťou člena odbornej poroty alebo vyhlásením za mŕtveho,

b) odvolaním,

c) písomným vzdaním sa členstva; členstvo zaniká dňom doručenia písomného oznámenia o vzdaní sa členstva ministrovi,

d) ak člena do tridsať dní od nástupu do funkcie nepotvrdí novovymenovaný minister.

Minister môže člena odbornej poroty odvolať, ak

a) sa bez ospravedlnenia nezúčastní na dvoch po sebe nasledujúcich zasadnutiach odbornej poroty,

b) bol právoplatne odsúdený za úmyselný trestný čin,

c) existuje dôvodné podozrenie, že člen odbornej poroty svojím konaním nereprezentuje záujmy ochrany pamiatkového fondu.

**Článok IV**

**Tajomník súťaže**

1. Tajomník súťaže (ďalej len „tajomník“) je ustanovený generálnym partnerom súťaže, Nadáciou SPP. Tajomník nie je členom odbornej poroty.
2. Tajomník je povinný informovať členov odbornej poroty o organizačnom a rokovacom poriadku odbornej poroty.
3. Tajomník zabezpečuje písomné podklady, organizačnú a administratívnu činnosť rokovaní odbornej poroty, vedie zasadnutia a rokovania odbornej poroty, vyhotovuje písomný záznam z rokovania odbornej poroty.
4. Tajomník sa zúčastňuje každého rokovania odbornej poroty, pričom o prerokovávaných odborných hodnoteniach nehlasuje.
5. Odborná porota vystupuje navonok ako kolektívny orgán. Členovia odbornej poroty sú povinní zachovávať mlčanlivosť o skutočnostiach súvisiacich s prihlásenými projektmi a brať zreteľ na skutočnosť, že žiadosti obsahujú osobné údaje a aj iné údaje chránené zákonom. Členovia odbornej poroty sú povinní zachovávať mlčanlivosť aj o výsledkoch hodnotenia odbornej poroty pred zverejnením výsledkov súťaže. Členovia odbornej poroty sú povinní zachovať mlčanlivosť o skutočnostiach, o ktorých sa dozvedeli v súvislosti s činnosťou odbornej poroty aj po skončení členstva v odbornej porote.
6. Tajomník na základe návrhu predsedu odbornej poroty môže v opodstatnených prípadoch za účelom posúdenia prihlásených projektov požiadať odborníkov z oblasti ochrany pamiatkového fondu o vypracovanie expertných posudkov a hodnotení, prípadne ich prizvať na rokovanie odbornej poroty.
7. Tajomník súťaže oboznámi písomnou formou vyhlasovateľa súťaže a partnerov súťaže s hodnotením odbornej poroty a nomináciami na udelenie cien a titulov.

**Článok V**

**Rokovanie odbornej poroty**

1. Odborná porota posúdi prihlásené projekty do 3 mesiacov od termínu ukončenia predkladania prihlášok do súťaže.
2. Prvé rokovanie odbornej poroty zvoláva tajomník po ukončení vstupnej kontroly predložených dokumentácií – prihlášok do súťaže najneskôr 3 týždne od termínu ukončenia predkladania prihlášok do súťaže. Na prvom rokovaní odborná porota z predložených prihlášok nominuje na ďalšie hodnotenie najviac 12 pamiatok. Ďalšie rokovania odbornej poroty alebo obhliadky prihlásených projektov obnovy/reštaurovania pamiatok sa uskutočnia na základe dohody členov odbornej poroty. Tajomník oznámi termíny rokovaní a obhliadok vyhlasovateľom a partnerom súťaže.
3. Odborná porota je uznášania schopná, ak je na jej zasadnutí prítomná nadpolovičná väčšina jej členov, pričom jedným z nich je predseda odbornej poroty. Uznesenie je prijaté, ak zaň hlasuje nadpolovičný počet prítomných členov odbornej poroty.
4. Rokovania odbornej poroty sú neverejné. O účasti inej osoby na jej rokovaní s výnimkou zástupcov vyhlasovateľa a zástupcov partnerov súťaže rozhoduje odborná porota a to súhlasom väčšiny všetkých prítomných členov.
5. Tajomník predkladá na rokovanie odbornej poroty len také projekty obnovy/reštaurovania pamiatok, ktoré spĺňajú všetky náležitosti v zmysle štatútu súťaže Kultúrna pamiatka roka - Fénix.
6. Člen odbornej poroty, ktorý má vzťah k hodnotenému projektu alebo jeho predkladateľovi, je povinný o tejto skutočnosti vopred informovať odbornú porotu. Tento člen odbornej poroty je vylúčený z hodnotenia tohto projektu i z hlasovania o ňom.
7. Ak člen odbornej poroty o svojom vzťahu k projektu podľa čl. V ods. 6, odbornú porotu neinformoval, tajomník oznámi túto skutočnosť organizátorom súťaže, ktorí tohto člena odbornej poroty odvolajú z funkcie.
8. Odborná porota má právo navrhnúť neudelenie ceny Kultúrna pamiatka roka – Fénix, titulu Čestné uznanie alebo titulu Adept na kultúrnu pamiatku roka – Fénix.

**Článok VI**

**Spôsob vyhodnotenia projektov**

1. V súťaži môžu byť udelené najviac tri ceny Kultúrna pamiatka roka - Fénix, jeden titul Čestné uznanie a jeden titul Adept na kultúrnu pamiatku roka - Fénix. Odborná porota hodnotí prihlásené projekty obnovy/reštaurovania pamiatok v súlade so štatútom súťaže Kultúrna pamiatka roka - Fénix a navrhuje ministrovi kultúry udelenie cien a titulov.
2. Odborná porota sa zúčastňuje procesu návrhu, výberu a udelenia titulu Adept na kultúrnu pamiatku roka .- Fénix v zmysle podmienok určených štatútom súťaže.
3. Odborná porota hodnotí projekty, v prípade ktorých bol proces prípravy a realizácie komplexnej obnovy/reštaurovania hnuteľnej/nehnuteľnej pamiatky alebo obnovy/reštaurovania ucelenej časti hnuteľnej/nehnuteľnej pamiatky ukončený v dvoch rokoch predchádzajúcich pred vyhlásením súťaže.
4. Odborná porota hodnotí vykonané práce na projektoch prihlásených do súťaže. Kritériami hodnotenia sú kvalita, účelnosť, vhodnosť procesu prípravy a realizácie obnovy/reštaurovania pamiatky na princípe vedeckých poznatkov, s ohľadom na prínos pamiatky pre ochranu pamiatkových hodnôt a prínos pamiatky pre verejnosť.
5. Odborná porota hodnotí prihlásené projekty bodovým hodnotením. V spornom prípade sa rozhodne hlasovaním, v prípade rovnosti hlasov rozhoduje hlas predsedu.
6. Odborná porota za účasti predsedu môže vykonať v priebehu hodnotenia obhliadku projektov prihlásených do súťaže.
7. Odborná porota v písomnom hodnotení uvedie skutočnosti, pre ktoré nominuje projekt prihlásený do súťaže na udelenie ceny Kultúrna pamiatka roka – Fénix, titulu Čestné uznanie a titulu Adept na kultúrnu pamiatku roka - Fénix.
8. Odborná porota má právo navrhnúť udelenie Čestného uznania podľa vlastného uváženia, môže navrhnúť udeliť najviac jedno Čestné uznanie.

**Článok VII**

**Prechodné ustanovenia**

1. Termín vyhlásenia súťaže v roku 2021 je 2. november 2021.
2. Termín podania prihlášky do súťaže je do 15. januára 2022.
3. Do súťaže možno prihlásiť hnuteľné/nehnuteľné národné kultúrne pamiatky, ktorých obnova/reštaurovanie boli ukončené v rokoch 2020 alebo 2021.
4. Termín slávnostného odovzdávania cien bude určený aj s prihliadnutím na aktuálnu pandemickú situáciu na Slovensku.

**Článok VIII**

**Záverečné a zrušovacie ustanovenia**

1. Členovia odbornej poroty majú nárok na úhradu cestovných výdavkov spojených s výkonom funkcie člena odbornej poroty podľa zákona č. 283/2002 Z. z. o cestovných náhradách v znení neskorších predpisov.
2. Tento organizačný a rokovací poriadok nadobúda účinnosť 2. novembra 2021.
3. Zrušuje sa organizačný a rokovací poriadok odbornej poroty súťaže Fénix - Kultúrna pamiatka roka č. MK-5391/2020-241/16803 z 28. októbra 2020, ktorý nadobudol účinnosť 30. novembra 2020.

**Natália Milanová**

ministerka kultúry